VALSTYBINIO SOCIALINIO DRAUDIMO FONDO VALDYBOS

PRIE SOCIALINĖS APSAUGOS IR DARBO MINISTERIJOS

DIREKTORIUS

ĮSAKYMAS

Dėl funkcijų, susijusių su dalinio darbo išmokomis, paskirstymo valstybinio socialinio draudimo fondo valdybos teritoriniams skyriams

2017 m. gegužės 9 d. Nr. V-235

Vilnius

Siekdamas užtikrinti Lietuvos Respublikos nedarbo socialinio draudimo įstatymo 16, 17, 18 straipsnių nuostatų efektyvų įgyvendinimą:

1.	N u s t a t a u, kad:

1.1.	dalinio darbo išmokų apskaičiavimą, skyrimą ir mokėjimą centralizuotai vykdo Valstybinio socialinio draudimo fondo valdybos Utenos skyrius (toliau – Fondo valdybos Utenos skyrius);

1.2.	Fondo valdybos Utenos skyriaus interesams teismuose – bylose dėl dalinio darbo išmokų permokų (Valstybinio socialinio draudimo fondui padarytos žalos), kai kaltieji asmenys nesutinka žalos atlyginti savo noru ir jos negalima išieškoti iš asmeniui mokamų socialinio draudimo išmokų, priteisimo atstovauja (rengia ieškinius ir kitus procesinius dokumentus, dalyvauja teismo posėdžiuose, atlieka visus kitus reikiamus procesinius veiksmus) Valstybinio socialinio draudimo fondo valdybos teritoriniai skyriai (toliau – Fondo valdybos teritoriniai skyriai), kurių aptarnaujamoje teritorijoje yra atsakovo gyvenamoji vieta ar buveinė. Vykdymo procese išieškotojo teises ir pareigas įgyvendina Fondo valdybos Utenos skyrius;

1.3.	dalinio darbo išmokų permokas (Valstybinio socialinio draudimo fondui padarytą žalą), kurios atsirado dėl Fondo valdybos Utenos skyriaus valstybės tarnautojų ar darbuotojų (toliau – darbuotojai) kaltės, kai kaltieji darbuotojai nesutinka žalos atlyginti savo noru ir jos negalima išskaityti iš darbuotojų darbo užmokesčio, teismo tvarka išieško Fondo valdybos Utenos skyrius;

1.4.	tais atvejais, kai dalinio darbo išmokų permoką (Valstybinio socialinio draudimo fondui padarytą žalą) galima išieškoti tik teismine tvarka, o ieškinys turi būti teikiamas ne Lietuvos Respublikos teisme, permokos grąžinimą (žalos atlyginimą) administruoja Fondo valdybos Utenos skyrius;

1.5.	prašymus bankroto administratoriams dėl kreditoriaus – Fondo valdybos Utenos skyriaus – reikalavimų dėl dalinio darbo išmokų permokų, kurios atsirado dėl asmenų, kuriems iškelta bankroto byla, kaltės, tvirtinimo (tikslinimo) teikia ir Fondo valdybos Utenos skyriaus interesams bankroto byloje atstovauja Fondo valdybos teritoriniai skyriai, kurių aptarnaujamoje teritorijoje yra bankrutuojančio asmens gyvenamoji vieta arba buveinė.

1.6.	šio įsakymo 1.1-1.5 papunkčiai įsigalioja 2017 m. liepos 1 d.

2.	Į p a r e i g o j u:

2.1.	Valstybinio socialinio draudimo fondo valdybos prie Socialinės apsaugos ir darbo ministerijos (toliau - Fondo valdyba) Informacinės sistemos eksploatavimo ir informacijos valdymo skyrių šį įsakymą išsiųsti Fondo valdybos direktoriaus pavaduotojams, Fondo valdybos vyriausiajai patarėjai, Fondo valdybos skyriams, Fondo valdybos teritoriniams skyriams ir kitoms Valstybinio socialinio draudimo fondo administravimo įstaigoms;

2.2.	Fondo valdybos Teisės skyrių šį įsakymą pateikti Teisės aktų registrui;

2.3.	Fondo valdybos Klientų aptarnavimo valdymo skyrių paskelbti šį įsakymą Fondo valdybos interneto svetainėje;

2.4.	Fondo valdybos Komunikacijos skyrių paskelbti šį įsakymą Valstybinio socialinio draudimo fondo administravimo įstaigų intraneto svetainėje.

Direktorius	Mindaugas Sinkevičius